8-jariges getuig oor ‘seksuele aanranding’Die Protea-landdroshof waar die saak plaasvind. Foto: ANA ŉ Agtjarige dogtertjie moes Woensdag voor die hooggeregshof in Palm Ridge getuig oor die voorval toe Johannes Molefe, ŉ veiligheidsbeampte van die AB Xuma Primary School, haar na bewering verkrag het. Staatsaanklaer Jacki Steyn het die gr.3-leerder na die getuiebank geroep. Die leerder was in gr.2 ten tyde van die beweerde voorval en sy beweer dit het ná skool gebeur. Volgens die leerder het Molefe haar na die waghuisie geroep waar hy haar seksueel aangerand het. “Toe ek die pyn gevoel het, het ek uitgegaan en gehuil en hy het gesê ek moet nie huil nie. Ek het my vervoer gekry en ek het by die huis gekom en ek het my ma vertel.” Daar is aan die kind gevra of sy dus op dieselfde dag waarop die voorval plaasgevind het vir haar ma daarvan vertel het, en sy het geantwoord sy het haar ma eers later vertel toe Molefe in hegtenis geneem is. “Ek was bang my ma sal skool toe gaan en vir Mkhulu [die naam wat die leerders Molefe genoem het] sê en dat hy haar sal bangmaak.” Lumka Xoxo, Molefe se regsverteenwoordiger, het die meisie gevra hoekom sy nie geskree het nie, aangesien daar ander mense op die skoolterrein was. “Die ander mense is eers weg en hy het my mond toegedruk,” het sy geantwoord. Xoxo het aan die agtjarige gesê sy jok, want sy het dit nie aanvanklik aan die hof gesê nie. “Dit is die waarheid,” het die kind gesê. Xoxo het die kind gevra hoekom niemand wat saam met haar die openbare vervoer huis toe gebruik het gesien het daar is iets fout nie. “Ek het my trane afgevee,” het sy geantwoord. Xoxo sê ŉ dokter het die dogtertjie ondersoek en kon nie enige beserings vind nie. “Die dokter het nie gesê dat ek nie beseer nie, maar net dat dit beter is.” Die agtjarige het verder getuig hulle is later na die skool se rekenaarlokaal ontbied waar daar vir haar en ander leerders gevra is wat Molefe aan hulle gedoen het. Xoxo het dit aan die meisie gestel dat Molefe ontken hy het aan haar geslagsdeel gevat. “Mkhulu lieg, hy het dit gedoen,” het sy geantwoord. Nog ŉ agtjarige kind, wat sewe jaar oud was ten tyde van die beweerde seksuele aanranding, is daarna na die getuiebank geroep. “Ek was agter die klasse naby die hek by die heining saam met my vriende en Mkhulu het ons geroep en in die waghuisie gesit. My vriendin het uitgegaan. Sy het Mkhulu geflous en gesê sy gaan toilet toe en sal terugkom en Mkhulu het toe aan my private dele gevat.” Die leerder sê sy is ook deur ŉ verwarmer in die huisie gebrand. Sy het gehuil en is uit die waghuisie uit en terug na die kinderhuis waar sy woon. Die saak duur voort.